Swanger vrou glo in hospitaal verkragArgieffoto (Pixabay) ŉ Dokter van Qwaqwa in die Vrystaat is in hegtenis geneem nadat hy glo ŉ swanger vrou tydens haar ondersoek in die hospitaal verkrag het. “ŉ 29-jarige swanger vrou van Bohlokong naby Bethlehem was op 27 November omstreeks 14:30 in die hospitaal vir ŉ ondersoek,” het sers. Mmako Mophiring, woordvoerder van die polisie, gesê. “Die vrou voer aan die dokter het haar tydens die ondersoek verkrag. Sy het dit ná die voorval aan haar kêrel gesê en hulle het die saak later by een van hul ooms aangemeld. Die oom en die slagoffer het saam die hospitaalbestuurder gaan spreek.” Volgens Mophiring is die saak Maandag by die Namahadi-polisiestasieaangemeld en ŉ 29-jarige man is later in hegtenis geneem. Hy sal na verwagting Woensdag in die Phuthaditjhaba-landdroshof verskyn op aanklag van verkragting.